
	Παρουσίαση του βιβλίου

της Χριστίνας Κωνσταντίνου 

Οδηγός Έμπνευσης και Αγάπης

για μια πιο ευτυχισμένη ζωή

στο Σπίτι της Κύπρου

Πραγματοποιήθηκε, την Τρίτη 28 Φεβρουαρίου 2023, στο Σπίτι της Κύπρου, στην Αθήνα, η παρουσίαση του βιβλίου της Χριστίνας Κωνσταντίνου «Οδηγός Έμπνευσης και Αγάπης για μια πιο ευτυχισμένη ζωή», που κυκλοφορεί από τις Εκδόσεις Ευγνώμων.

Για το βιβλίο μίλησαν, η συγγραφέας και εκδότρια Άντρη Χαϊράλλα, η Project Manager Ελένη Φωτοπούλου και η συγγραφέας.
Όπως διαβάζουμε στο οπισθόφυλλο, «ο οδηγός συμπεριλαμβάνει υλικό το οποίο έχει σκοπό να εμπνεύσει τον αναγνώστη με απλούς και εύκολους τρόπους, να μπει στη διαδικασία της αυτοπαρατήρησης και της συνειδητοποίησης, ούτως ώστε να μπορεί την κάθε στιγμή να βρίσκει την ισορροπία στη ζωή του. Οι ασκήσεις συνειδητοποίησης, ο δημιουργικός οραματισμός, η προσευχή, οι θετικές δηλώσεις, αλλά και οι ασκήσεις αναπνοών είναι σημαντικά εργαλεία, τα οποία, αν μάθουμε να τα εξασκούμε καθημερινά, μπορούν να αποτελέσουν τα θεμέλια για μια πιο ευτυχισμένη ζωή.»

Η εκδήλωση, η οποία πραγματοποιήθηκε  με τη στήριξη του Υφυπουργείου Πολιτισμού της Κυπριακής Δημοκρατίας, θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:

https://diavlos.grnet.gr/room/1607?eventid=13769

Η Χριστίνα Κωνσταντίνου γεννήθηκε στην Πάφο της Κύπρου τον Αύγουστο του 1972. Μεγάλωσε και ζει στη Λεμεσό. Είναι παντρεμένη εδώ και 25 χρόνια και έχει 2 κόρες.

Ο δυναμισμός, οι ηγετικές της ικανότητες, η εργατικότητα, ο ενθουσιασμός αλλά και η αφοσίωση της σε ό,τι κάνει την βοήθησαν να πετύχει σημαντικά πράγματα στη ζωή της. Εργάστηκε για αρκετά χρόνια στον χώρο της διακόσμησης μέχρι το 2015 που αποφάσισε να αφοσιωθεί αποκλειστικά στον τομέα της αυτογνωσίας και της προσωπικής ανάπτυξης τον οποίο υπηρετεί τα τελευταία χρόνια με αγάπη και αφοσίωση.
Έχει εκπαιδευτεί στην Αγγλία και είναι Life Coach και εκπαιδεύτρια για Ελλάδα και Κύπρο στη δουλειά της παγκοσμίου φήμης, ομιλήτριας και συγγραφέα Louise L. Hay. Είναι κάτοχος του διπλώματος EFT MASTER PRACTITIONER  και Σύμβουλος στα ελληνικά ανθοελιξήρια. Εκτός από προσωπικές συνεδρίες, κάνει εκπαιδεύσεις, σεμινάρια, εργαστήρια, retreats και ομάδες προσωπικής ανάπτυξης και αυτογνωσίας.

Η αυτογνωσία είναι αυτοσκοπός της αφού είναι μέρος της ζωής της. Εργάζεται καθημερινά με τον εαυτό της, διαβάζει, γράφει και έχει παρακολουθήσει πολλά σεμινάρια στην Κύπρο και στο εξωτερικό. Σκοπός της είναι να υπηρετήσει τον συνάνθρωπο της και να συμβάλει στην εξάπλωση της αγάπης και της ειρήνης στον κόσμο μας. 

